Administrația prezidențială a trimis astăzi o scrisoare către președinții celor două camere ale Parlamentului prin care îi înștiințează de demisia șefului SIE, Teodor Meleșcanu. Acest lucru semnifică strângerea celor 200.000 de semnături necesare pentru ca Teodor Meleșcanu să intre în cursa pentru Palatul Cotroceni, apreciază Mircea Dogaru, într-o declarație pentru Digi 24.

Conform documentelor de pe site-ul organizațiilor care au strâns semnături pentru Meleșcanu, acesta și-a asumat în totalitate în program prevederile Contractului Social al CNSC. Este vorba de ”celebrul” contract (acord) încheiat în 2012 și cu USL, prin care se prevederea desființarea DNA, ANI, CNSAS și a Curții Constituționale.

Mircea Dogaru a declarat la Digi 24 că de strângerea de semnături s-a ocupat Consiliul Național al Societății Civile (CNSC), la solicitarea Alternativei Naționale. „Noi ne-am ocupat în 2011, cu începere din 8 octombrie, de organizarea societății civile în cadrul a ceea ce se numește Consiliul Național al Societății Civile, lucrând alături de sindicate din minerit, construcții, profesori, medici, grefieri, revoluționari. Noi am primit o rugăminte în acest sens din partea Alternativei Naționale, formată din ONG-uri ale societății civile și de partide mici, de stânga, repet: de stânga și nu de dreapta. De exemplu, Partidul Dreptății Sociale. Aceste ONG-uri ne-au solicitat să strângem semnături pentru domnul Meleșcanu în sensul că dacă se vor strânge domnia sa va candida”, a declarat Mircea Dogaru.

Mircea Dogaru este șeful Sindicatului Cadrelor Militare Disponibilizate. Mircea Dogaru a devenit cunoscut în iulie 2013, când cotidianul ”Adevărul” a prezentat un document semnat de el în numele Sindicatului Cadrelor Militare Disponibilizate și Victor Ponta, Daniel Chițoiu și Daniel Constantin în numele USL. Pe lista obiectivelor comune asumate de părți în acel document se număra și desfiinţarea celor mai importante instituţii de luptă împotriva corupţiei: Direcţia Naţională Anticorupţie, Agenţia Naţională de Integritate, Consiliul Naţional de Studiere a Arhivelor Securităţii şi Curtea Constituţională (vezi și aici).

***

Iată și ce le-a promis Teodor Meleșcanu celor de la Alternativa Națională în schimbul strângerii de semnături (document publicat pe site-ul CNSC – aici). Foarte important este punctul 2. Lista organizațiilor membre al CNSC aici.

După cum se poate citi, la punctul 2 scrie: ”Programul candidatutului, cuprinde in totalitate Contractul Social, ca suma a revendicarilor CNSC”. Data de 14 iulie 2014 este, cel mai probabil, o greșeală de redactare, data reală fiind 14 iulie 2012 (în 14 iulie 2014 USL nu mai exista), ceea ce înseamnă că, practic, Teodor Meleșcanu și-a asumat aceleași lucruri ca și USL în 2012, inclusiv desfințarea DNA, ANI, CNSAS și a Curții Constituționale.

***

Vezi aici Acordul (Contractul Social) din iulie 2012 dintre USL și Sindicatul Cadrelor Militare Disponibilizate. Prevederile legate de desființarea ANI, DNA, CNSAS și a Curții Constituționale la pagina 2.